Брэд Фрыдэль

**Брэдлі Гаўард Фрыдэль** (;  5 траўня 1971 году ў Лэйкўудзе, штат Агаё) — амэрыканскі футбольны гулец, брамнік. На яго рахунку 82 гульні ў складзе нацыянальнай каманды ЗША ў пэрыяд з 1992 па 2005 год, падчас якога абараняў гонар сваёй радзімы на трох чэмпіянатах сьвету. Таксама ён валодае рэкордам у Прэм’ер-Лізе па колькасьці матчаў праведзеных запар, якіх налічваецца 215.

## Юнацтва
Калі Брэд быў юнаком ён займаўся акрамя футболу яшчэ й баскетболам і тэнісам. Але нягледзячы на тое, што відавочныя посьпехі меліся ва ўсіх з гэтых кірункаў, хлапец вырашыў сканцэнтравацца на футболе. Першапачаткова Фрыдэль гуляў на пазыцыі нападніка, але зь цягам часу перакваліфікаваўся ў брамнікі. Фрыдэль гуляў за каманду ўнівэрсітэту Каліфорніі, які знаходзіцца ў Лос-Анджэлесе, і ўдзельнічаў у спаборніцтвах NCAA. У 1991 і 1992 гадах Брэд быў уключаны ў сымбалічны сьпіс лепшых гульцоў сярод унівэрсітэтаў.

## Прафэсійная кар’ера
### Першыя гады
Скончыўшы навучаньне ва ўнівэрсітэце Брэд распачаў прафэсійную кар’еру й адразу ж зьявіўся варыянт з «Нотынггэм Форэст», але атрымаць неабходныя дакумэнты для працы ў Брытаніі яму не ўдалося. Брэд, каб ня страчваць форму заключыў кантракт з Амэрыканскай фэдэрацыяй па футболе й пачаў падрыхтоўку да Чэмпіянату сьвету 1994 году. Пасьля Чэмпіянату сьвету зноўку зьявіўся варыянт з Ангельшчынай, на гэты раз Кевін Кіган заклікаў футбаліста да сябе ў «Ньюкасл Юнайтэд», але Брэду было адмоўлена ў працоўнай візе каторы ўжо раз. Але Фрыдэль усё ж такі апынуўся ў Эўропе, падпісаўшы дамову з дацкім клюбам «Брэнбю». На наступны год Фрыдэль зьехаў у ЗША, каб пачаць падрыхтоўку да Кубка Амэрыкі й Кубка ЗША. Пасьля двух турніраў Брэд мог зьявіцца ў складзе «Сандэрлэнду», але зноў ня змог атрымаць працоўную візу. Брэд пераехаў у Турэччыну, каб гуляць за «Галатасарай», які ацаніў футбаліста ў 1,1 мільёну даляраў. Турэцкі клюб на той момант трэніраваў Грэмі Соўнс, будучы трэнэр Брэда па «Блэкбэрн Ровэрз». Улетку 2006 году Фрыдэль вярнуўся на радзіму й увайшоў у склад клюбу «Каламбус Кру» ў чэмпіянаце МЛС. Спачатку Брэд сядзеў на лаўцы, але напрыканцы сэзону ўжо выходзіў на поле. А на наступны сэзон стаў лепшым брамнікам чэмпіянату й увайшоў у сымбалічны сьпіс розыгрышу.

### Лівэрпул
У 1997 годзе «Лівэрпул» выкупіў кантракт Брэда за 1,7 мільену даляраў. У сьнежні «Лівэрпул» атрымаў працоўную візу для Брэда з другой спробы. Фрыдэль дэбютаваў у ангельскай Прэм’ер-Лізе 28 лютага 1998 году. Але за тры гады праведзеных у складзе «чырвоных» Брэд згуляў толькі 30 матчаў.

### Блэкбэрн Ровэрз

У 2000 годзе Фрыдэль вольным агентам прымкнуў да «Блэкбэрн Ровэрз», які на той час трэніраваў стары знаёмы Брэда па Турэччыне Грэмі Соўнс. Футбаліст адразу трапляе ў асноўны склад, дзякуючы сваёй надзейнай гульні. Клюб на наступны год вяртаецца ў Прэм’ер-Лігу. Падчас гульні ў фінале Кубка Лігі ў 2002 супраць «Тотэнгэм Готспур» Брэд быў вызначаны як лепшы гулец матча. Значную ролю выканаў Фрыдэль і ў сэнсацыйных выязных перамогах Ровэрз над «Арсэналам» і «Фулгэмам». А пасьля фэнамэнальнай гульні супраць «Саўтгэмптану» быў празваны Супэрмэнам. На прыканцы сэзону 2002—2003 быў абраны ў сьпіс лепшых 11 гульцоў лігі з-за 15 матчаў, якія Брэд адстаяў на нуль. У тым жа годзе атрымаў узнагароду як лепшы гулец клюбу. 21 лютага 2004 у гасцявой гульні з «Чарлтанам Атлетыкам» забіў гол на апошніх хвілінах мачта й зрабіў лік 2:2, але «Чарлтан» усё ж такі вырваў перамогу зь лікам 3:2. Ён стаў другім галкіпэрам у гісторыі Прэм’ер-Лігі пасьля Пэтэра Шмэйхэля хто забіваў галы. У 2006 годзе Брэд у гульні супраць «Шэфілда Юнайтэд» адбіў два пэнальці й зрабіў шмат сэйваў падчас матча. Гульня скончылася зь лікам 0:0, а Фрыдаль быў абраны лепшым гульцом. За 5 сэзонаў Брэд прапусьціў толькі некалькі гульняў. 14 красавіка 2006 Фрыдэль паставіў свой подпіс пад новым кантрактам з клюбам. А праз два гады 5 лютага 2008 ізноўку працягнуў пагадненьне, але гэта не стала яму перашкодай і напрыканцы сэзону апынуўся ў «Астан Віле».

### Астан Віла
25 ліпеня Фрыдэль перайшоў у «Астан Вілу», падпісаўшы з клюбам кантракт на тры гады. Брэд абышоўся бірмінгэмскаму клюбу ў 2,5 мільёнаў даляроў. Акрамя «Вілы» намер аб куплі амэрыканца выказваў яшчэ й «Манчэстэр Сіці». Першую гульню за новы клюб Брэд правёў у матчы Кубка Інтэртота супраць «Одэнсэ», выйшаўшы на зьмену ў другім тайме. Паўнавартасны ж дэбют футбаліста адбыўся 2 жніўня ў гасьцявой гульні з «Рэдынгам», дзе ўжо на дзясятай хвіліне Брэд адбіў пэнальці.

### Тотэнгэм Готспур
Кантракт Фрыдэля з «Астан Вілай» скончыўся пасьля сэзону 2010—2011 гадоў. 3 чэрвеня 2011 году «Тотэнгэм» абвесьціў, што яны падпісалі з Фрыдэлем двухгадовую дамову. 22 жніўня 2011 году Фрыдэль дэбютаваў у стане новага клюбу ў матчы супраць «Манчэстэр Юнайтэд» на Олд Трафард.

## Міжнародная кар’ера
Фрыдэль трэці галкіпэр зборной ЗША па колькасьці праведзеных гульняў пасьля Кэйсі Кэлера й Тоні Мэолы. Дэбютаваў у зборнай у 1992 годзе ў гульні супраць Канады, захаваўшы сваю браму ад галоў. Удзельнічаў у Алімпійскіх гульнях 1992 году ў Барсэлёне. Значыўся другім брамнікам на чэмпіянаце сьвету 1994, на наступным чэмпіянаце сьвету ў Францыі правёў адну гульню, у якой ЗША саступіла камадзе Югаславіі зь лікам 1:0. На сваім трэцім чэмпіянаце сьвету ў Японіі й Паўднёвай Карэі быў ужо першым брамнікам. Каманда ЗША дайшла да чвэрцьфіналу, саступіўшы камандзе Нямеччыны. Падчас гэтага чэмпіянату Брэд адбіў два пэнальці, за што быў празваны аматарамі «Чалавек-сьцяна». 7 лютага Фрыдэль аб’явіў аб заканчэньні сваёй міжнароднай кар’еры.

## Асабістае жыцьцё
Брэд і яго жонка Трэйсі Фрыдэлі маюць дзьвюх дачок: Ізабэлу й Алегру. Зьяўляецца аматарам клюбу амэрыканскага футболу «Кліўлэнд Браўнз».

## Дасягненьні
* Уладальнік Кубка Турэччыны: 1996
* Уладальнік Кубка лігі Ангельшчыны: 2002

## Крыніцы

## Вонкавыя спасылкі
* Статыстыка Брэда Фрыдэля на сайце Soccerbase

Катэгорыя:Футбалісты ЗША
Катэгорыя:Футбалісты і футбалісткі ЗША на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 1992 году
Катэгорыя:Футбалісты і футбалісткі на летніх Алімпійскіх гульнях 2000 году